SL Uradni list Evropske unije C 297/10

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 297/05)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„IDIAZABAL“

EU št.: PDO-ES-0082-AM03 – 9.5.2017

ZOP ( X ) ZGO ( ) ZTP ( )

1. Skupina vložnikov in pravni interes

Consejo Regulador de la Denominación de Origen Protegida „Idiazabal“ Granja Modelo de Arkaute, s/n 01192 Arkaute – Álava ŠPANIJA Tel. +34 9452899710 Faks +34 945121386 E-naslov: info@idiazabalgazta.eus

Regulativni svet je uradno priznan organ za upravljanje ZOP „Idiazabal“ v skladu s prvo dodatno določbo Zakona 6/2015 z dne 12. maja 2015 o zaščitenih označbah porekla in zaščitenih geografskih označbah, ki se uporabljajo na ozemlju, večjem od avtonomne skupnosti (Ley 6/2015, de 12 de mayo, de denominaciones de origen e indicaciones geográficas protegidas de ámbito territorial supraautonómico). Med njegove posebne naloge spada tudi predlaganje sprememb specifikacije.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☒ Označevanje — ☐ Drugo (Navedite.)

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Določi se možnost, da se na etiketo tistih sirov, ki so izdelani izključno iz mleka s kmetijskega gospodarstva (ki ga je torej pridelal proizvajalec sira), doda navedba „baserrikoa – de caserío“.

Pod točko „Označevanje“ enotnega dokumenta se doda naslednje besedilo:

„Za sire, ki so izdelani izključno iz mleka s kmetijskega gospodarstva, se lahko ob logotip zaščitene označbe porekla ‚Idiazabal‘ doda navedba ‚baserrikoa – de caserío‘“.

Poleg tega se pod točko „Označevanje“ specifikacije doda naslednje besedilo:

„Za sire, ki so izdelani izključno iz mleka s kmetijskega gospodarstva, se v skladu z Navodili za uporabo in upravljanje elementov identifikacije in označevanja lahko ob logotip zaščitene označbe porekla ‚Idiazabal‘ doda navedba ‚baserrikoa – de caserío‘, katere obliko, položaj in velikost določi upravni organ.“

Utemeljitev spremembe:

Uvod in ozadje

Proizvodnja sirov z zaščiteno označbo porekla (v nadaljnjem besedilu: ZOP) „Idiazabal“ izvira iz pastirske dejavnosti, ki se je v preteklosti neprekinjeno izvajala na zaščitenem geografskem območju ZOP in se je ohranila do današnjih dni. Orografija območij proizvodnje, ki se raztezajo med gorami pokrajin Álava, Vizcaya in Guipúzcoa ter skupnosti Navarra, je na poselitvenih območjih spodbudila oblikovanje posebnih kmetij (caseríos), ki so hkrati namenjene bivanju in kmetijski ali živinorejski dejavnosti.

Veliko pastirjev je tradicionalno iz mleka, ki so ga pridelali na živinorejskem ali kmetijskem gospodarstvu, izdelovalo sir z ZOP „Idiazabal“. Drugače pa so podobno kot proizvajalci večine ostalih sirov na trgu mleko oddajali v sirarne, ki so bile od kmetije ločene. V obeh primerih je postopek izdelave v skladu z zahtevami specifikacije ZOP in zanj sta značilna uporaba surovega, toplotno neobdelanega mleka – segrevanje bi namreč uničilo ali zmanjšalo organoleptične odtenke proizvoda – in spoštovanje tradicije tega območja.

Glede na to člen 12(1) Uredbe o ZOP, potrjene z Odlokom Ministrstva za kmetijstvo, ribištvo in prehrano z dne 30. novembra 1993, omogoča, da se pri označevanju sirov, ki jih proizvedejo pastirji sami, lahko „uporabi navedba Artzaigazta ali pastirski sir, če je bil sir izdelan iz surovega mleka, pridelanega na kmetijskem gospodarstvu“. Ker bodo navedeno uredbo nadomestili statuti javnih družb (Estatutos de la Corporación de derecho público), na katere se nanaša prva dodatna določba Zakona 6/2015 z dne 12. maja 2015 o zaščitenih označbah porekla in zaščitenih geografskih označbah, ki se uporabljajo na ozemlju, večjem od avtonomne skupnosti, bi bilo primerno in ustrezno podobno navedbo, kot velja za „baserrikoa – de caserío“, vključiti v točko „Označevanje“ specifikacije ZOP.

S tem bi se tudi povečala raven pravne varnosti v zvezi z označevanjem sira z ZOP „Idiazabal“ in izboljšala ureditev navedene teme, saj je s tehničnega in pravnega vidika bolje, da so določbe o označevanju (zlasti glede neobveznih navedb) vključene v specifikacijo.

Neobvezna narava navedbe, ki jo določa zahtevana sprememba

Zahtevana sprememba zadeva izključno označevanje sira z ZOP „Idiazabal“. Vendar uvedena sprememba gospodarskim subjektom tudi pri označevanju ne nalaga novih obveznosti in v ničemer ne omejuje določb iz veljavne specifikacije.

Uvedena sprememba specifikacije gospodarskim subjektom, ki to želijo, omogoča, da potrošnikom zagotovijo dodatne informacije o siru z ZOP „Idiazabal“. Dejansko se z vključitvijo navedbe „baserrikoa – de caserío“ potrošnika obvesti, da je sir izdelan izključno iz mleka z živinorejskega gospodarstva proizvajalca sira.

Poudariti je treba tudi, da predlagana sprememba torej ne uvaja različnih kategorij proizvodov z ZOP. Omogoča samo zagotavljanje dodatnih informacij, ki so v celoti preverljive v okviru sistema sledljivosti ZOP. Tako je navedba „baserrikoa – de caserío“ popolnoma neobvezna in gospodarskim subjektom ne nalaga nobene nove obveznosti. Uporaba navedbe je prostovoljna tudi za tiste gospodarske subjekte, ki izdelujejo ali tržijo sire, ki izpolnjujejo pogoje za njeno uporabo.

Ukoreninjenost in uvedba proizvodnje na kmetiji („de caserío“)

Treba je tudi omeniti količino proizvodov z ZOP, ki trenutno izpolnjujejo pogoje za trženje z navedbo „baserrikoa – de caserío“ na etiketi.

V zvezi s tem je treba omeniti, da večina gospodarskih subjektov, vpisanih v register regulativnega sveta za ZOP „Idiazabal“, zaščiteni sir izdeluje iz mleka z lastnega kmetijskega gospodarstva, torej v skladu z zahtevanimi pogoji za uporabo navedbe „baserrikoa – de caserío“. Kar zadeva količino celotne proizvodnje, je približno polovica sira z ZOP „Idiazabal“ izdelana izključno iz mleka z živinorejskega gospodarstva proizvajalca sira.

Poleg tega imajo gospodarski subjekti, ki sir izdelujejo iz mleka z lastnega kmetijskega gospodarstva, priznano in pomembno skupno identiteto med prebivalstvom na zaščitenem geografskem območju. Zato je treba upoštevati različne okoliščine, na primer ukoreninjenost na lokalnih trgih, kjer so potrošniki in proizvajalci–prodajalci v neposrednem stiku; promocijo javnih organov; poslovno skupnost, ki temelji na vlogi pastirja; ali privlačnost obrtniškega proizvoda za gurmansko kulinariko, ki je v razcvetu.

Manjša sprememba, ki ne vpliva na proizvod z ZOP

Zahtevana sprememba specifikacije vpliva izključno na označevanje zaščitenega proizvoda in ne na sam proizvod. Zahtevana sprememba dejansko ne spreminja nobene značilnosti zaščitenega proizvoda, niti nobene od faz postopka izdelave, niti določb o geografskem območju proizvodnje ali izdelave, niti določb o nadzoru in sledljivosti.

Zahtevana sprememba tudi ne spreminja imena ZOP niti povezave med proizvodom in določenim območjem ter ne omejuje trgovine s proizvodom ali njegovimi surovinami.

Zahtevana sprememba je tako manjša v smislu člena 53 Uredbe (EU) št. 1151/2012, saj izpolnjuje pogoje iz tretjega pododstavka odstavka 2 navedenega člena.

6. Posodobljena specifikacija proizvoda (le za ZOP in ZGO)

http://www.mapama.gob.es/es/alimentacion/temas/calidad-agroalimentaria/pliegoconmodificacionmenoretiquet22022017_tcm7-449827.pdf

ENOTNI DOKUMENT

„IDIAZABAL“

EU št.: PDO-ES-0082-AM03 – 9.5.2017

ZOP ( X ) ZGO ( )

1. Ime

„Idiazabal“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Sir „Idiazabal“ se proizvaja izključno iz surovega ovčjega mleka pasem latxa in carranzana. Je stiskan in nekuhan ter zori najmanj 60 dni. Tehta najmanj 1 kg (z 10-odstotnim odstopanjem navzgor ali navzdol), visok je od 8 do 12 cm (z odstopanjem za 0,5 cm navzgor ali navzdol), njegov premer pa znaša od 10 do 30 cm. Sir je lahko dimljen.

Mleku se ne smejo dodati druge snovi, razen mlečnih fermentov, lizocima, sirila in soli.

Sir ima obliko cilindra in trdo skorjo, je gladek in svetlo rumene barve, dimljeni sir pa je temno rjave barve. Rezina sira (barva in luknje) je homogena, odtenki barve se prelivajo iz slonokoščene v slamnato rumeno, luknje pa so redke, majhne in različnih oblik. Tekstura sira je nekoliko prožna, čvrsta in nekoliko zrnasta. Sir je običajno močnega vonja, ki spominja na ovčje mleko in sirilo, ter uravnoteženega in izrazitega okusa z rahlo pikantnim in kiselkastim pridihom ter, kadar je ustrezno, aromo po dimljenem. Močan pookus ostane še dolgo po zaužitju.

Vsebnost maščob ne sme znašati manj kot 45 % suhega ekstrakta; skupna vsebnost beljakovin mora znašati vsaj 25 % suhega ekstrakta, vsebnost suhega ekstrakta pa mora biti vsaj 55-odstotna. Vrednost pH proizvoda mora biti med 4,9 in 5,5.

3.3 Krma (samo za proizvode živalskega izvora) in surovine (samo za predelane proizvode)

Krma: ovce pasem latxa in carranzana se običajno pasejo skoraj celo leto. Črede se redno selijo iz dolin na višja območja v gorah ali obratno, odvisno od letnega časa. Ker ovce praktično celo leto živijo v naravnem okolju, se pozimi prehranjujejo s samoraslim rastlinjem v gozdovih ali na nižjih gorskih območjih, poleti pa na visokogorskih pašnikih. V ogradi se prehranjujejo, ko so pogoji na pašnikih neugodni ali ko je to priporočljivo iz fizioloških razlogov (laktacija).

Surovine: surovo ovčje mleko pasem latxa in carranzana z opredeljenega geografskega območja.

Mleku se ne smejo dodati druge snovi, razen mlečnih fermentov, lizocima, sirila in soli.

3.4 Posebne faze proizvodnje, ki jih je treba izvajati na opredeljenem geografskem območju

Tako pridelava mleka kot proizvodnja in zorenje sira morajo potekati na opredeljenem geografskem območju, kar pomeni, da se vsi postopki proizvodnje izvajajo na opredeljenem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sir „Idiazabal“ se lahko prodaja kot cel sir ali razrezan (v kosih).

Pakiranje sira „Idiazabal“ ali njegovih kosov se mora vedno opraviti po minimalnem obdobju zorenja sira, tj. 60 dneh.

Rezanje in pakiranje sira se morata, razen ko se proizvod prodaja na drobno, opraviti na opredeljenem geografskem območju. Za to obstajata dva razloga:

Prvič, ob razrezu vsaj dve stranici kosa izgubita zaščitno skorjo. Da se ohranijo organoleptične lastnosti sira „Idiazabal“, ko se proizvod razreže, je treba te kose zapakirati čim prej po razrezu.

Drugič, zaradi rezanja lahko oznake o pristnosti in poreklu proizvoda izginejo ali niso več vidne. Da pristnosti razrezanega proizvoda ne bi ogrozili, ga je treba razrezati in zapakirati v kraju porekla.

3.6 Posebna pravila za označevanje proizvoda, za katerega se uporablja registrirano ime

Sir „Idiazabal“ mora imeti naslednje oznake:

— kazeinsko nalepko z edinstveno serijsko številko, ki se mora pritrditi na vsak proizvod med fazo polnjenja v kalupe ali stiskanja. To nalepko dodeli upravni organ,

— etikete za trženje sira morajo vsebovati ime in logotip zaščitene označbe porekla. Za sire, ki so izdelani izključno iz mleka s kmetijskega gospodarstva, se lahko ob logotip zaščitene označbe porekla „Idiazabal“ doda navedba „baserrikoa – de caserío“,

— etikete, ki se uporabljajo za sir, ki se trži kot cel sir ali v kosih, se morajo pritrditi v registrirani sirarni, v kateri je bil sir proizveden in je zorel, v skladu s špansko zakonodajo,

— sir mora imeti tudi sekundarno etiketo z edinstveno serijsko številko, kodificirano glede na velikost in obliko sira, ki ga potrjuje. Sekundarna etiketa mora vsebovati ime „Idiazabal“ in logotip zaščitene označbe porekla. Sekundarne etikete, ki jih dodeljuje in preverja upravni organ, so nediskriminatorno na voljo vsem gospodarskim subjektom, ki zaprosijo zanje in ki izpolnjujejo pogoje iz specifikacije.

4. Jedrnata opredelitev geografskega območja

Geografsko območje zajema naravna okolja ovac pasem latxa in carranzana v pokrajinah Álava, Vizcaya, Guipúzcoa in Navarra, razen občin, ki so del Valle del Roncal. Območje leži na severu Iberskega polotoka, med 43° 27′ in 41° 54′ severne zemljepisne širine ter 1° 05′ in 3° 37′ zahodne zemljepisne dolžine glede na greenwiški poldnevnik.

5. Povezava z geografskim območjem

Posebnosti geografskega območja:

Dokazi pričajo o tem, da je na tem območju vzreja ovac pasem latxa in carranzana obstajala že okoli 2200 let pr. n. št. Ker so se pasme po toliko letih prilagodile temu območju, so njegove posebne značilnosti bistvene za njihov ustrezen razvoj in upravljanje. Območje proizvodnje je precej razbrazdana in kompleksna gorska regija, kjer je komunikacija otežena. To je prispevalo k ohranjanju paše v številnih dolinah in na višjeležečih območjih. Tla so bogata z osnovnimi in hranilnimi elementi ter izjemno primerna za pašo, saj naravne značilnosti skalovja in občasna prisotnost karbonatnih kamnin v tleh zmanjšujejo vplive izpiranja tal. Zaradi topografskih značilnosti območja je podnebje raznoliko, tj. atlantsko in sredozemsko, s prehodnimi območji, ki so posledica pregrad – gorskih verig. Hidrografska mreža je obsežna in bogata, saj je na območju veliko vzpetin in gora ter padavin. Na območju sta dve povodji, in sicer kantabrijsko, v katero se steka vodovje pokrajin Vizcaya in Guipúzcoa ter severnih dolin pokrajine Álava in skupnosti Navarra, ter sredozemsko, ki obsega pokrajine Álava, Navarra Media in La Ribera. Kar zadeva rastlinstvo, je na tem območju veliko naravnih travnikov in pašnikov. Ugodni podnebni pogoji in tla omogočajo rast higrofilnih in subhigrofilnih rastlin, značilnih za Baskijo in sever Navarre, kjer so opazni vplivi oceana.

Posebnosti proizvoda:

Sir „Idiazabal“ ima značilne organoleptične lastnosti, zaradi katerih se razlikuje od drugih vrst sira. Opazne so v številnih odtenkih vonja in okusa, proizvod pa je tudi rahlo do srednje prožen in zrnast ter srednje do precej čvrst. Za sir sta značilna močan okus, ki v ustih ostane dlje časa, ter popolno ravnotežje arom po mleku in sirilu ter vonja po dimu. Te temeljne organoleptične lastnosti sira dopolnjujejo bogati odtenki okusa in vonja, ki siru dajejo poseben značaj.

Vzročna povezava med geografskim območjem in posebnostmi proizvoda:

Posebne značilnosti pridelave mleka za sir „Idiazabal“ temeljijo na pasmah, katerih mleko je dovoljeno za proizvodnjo sira (latxa in carranzana). Prilagoditev teh pasem na opredeljeno geografsko območje ter zgodovinska povezava med okoljem, ovcami in pastirji sta ustvarili trajno vez, ki zelo dobro pojasnjuje posebne značilnosti sira „Idiazabal“. Ovce pasem latxa in carranzana so primerne za dajanje mleka, odporne in prilagojene na življenje v gorah ter neločljivo povezane z baskovsko pastirsko tradicijo, topografijo in ekološkimi okoljskimi značilnostmi območja.

Razloga, zakaj vse te značilnosti, ki izvirajo iz naravnega okolja in se spreminjajo glede na letni čas, vrsto pašnikov, podnebje ipd., pridejo do izraza v siru „Idiazabal“, pa sta uporaba surovega, toplotno neobdelanega mleka – segrevanje bi namreč uničilo ali zmanjšalo organoleptične odtenke proizvoda – in spoštovanje tradicije tega območja.

Sklic na objavo specifikacije

(drugi pododstavek člena 6(1) te uredbe)

http://www.mapama.gob.es/es/alimentacion/temas/calidad-agroalimentaria/pliegoconmodificacionmenoretiquet22022017_tcm7-449827.pdf

(1) UL L 179, 19.6.2014, str. 17.

(2) UL L 343, 14.12.2012, str. 1.